لولايات لمتحدة د لمكسيك (بالصبليونية Estados Unidos Mexicanos), واللًي معروفة بسميت لمكسيك هي جمهورية دستورية فيديرالية جات فلجنوب د أمريكا الشمالية. تاتحدًها من الشمال لميريكان، من لغرب لمحيط لهادي, من الشرق خليج لميكسيك, من لجنوب ݣواطيمالا وبيليز. لمسكيك عندها تاريخ قديم ودازو فيها بزاف د لحضارات قبل مايجيو ليها لأوروپيين، منها لأولميك ولأزطيك ولمايا. ف 1521 دخلو الصبليون للمكسيك وحتلوها وسموها صبانيا الجديدة. بقات لمكسيك تابعة للمملكة د صبانيا تال 1821, وهو لعام اللي ستاقلاًت فيه. من مورا ديك لوقيتة ماكانش ستيقرار بزاف وكانت تاتحارب لمكسيك مع لميريكان وتاتمشيليها لأراضي. بقات لوضعية بحال هاكا تال 1910، وهو لعام اللي وقعات فيه الثورة لمكسيكية، اللي خرج منها الدستور د 1917، والنظام لجمهوري لفيديرالي اللي كاين فلبلاد تال دابا. تيسكنو فلمكسيك 128.6 مليون د الناس, ولعاصمة ديالها هي ميكسيكو. اللغة الرسمية هي الصبليونية, ولعملة اللي كاتخدًم هي لپيزو لمكسيكي. لمكسيك عضو فبزاف د لمنظمات دولية بحال لأمم لمتحدة، منظمة التجارة لعالمية، جي 20، ومنظمة التعاون والتنمية ليقتيصادية (اللي كانت هي أول دولة تادخليها من أمريكا اللاتينية، ف 1994).